b'\n_START_ARTICLE_\nFran\xc3\xa7ois Couperin\n_START_SECTION_\nBiografija\n_START_PARAGRAPH_\nFransua Kuperenas gim\xc4\x97 1668 m. lapkri\xc4\x8dio 10 d. Pary\xc5\xbeiuje muzik\xc5\xb3 gimin\xc4\x97je. Jo t\xc4\x97vas \xc5\xa0arlis Kuperenas buvo muzikantas ir \xc5\xbeinomas k\xc5\xabriniais klavesinui (nei vienas nei\xc5\xa1liko). D\xc4\x97d\xc4\x97 Luji Kuperenas (1626\xe2\x88\x921661) buvo karaliaus muzikantas ir taip pat kompozitorius. Fransua buvo apmokytas t\xc4\x97vo ir 1679 m. t\xc4\x97vui mirus, motina s\xc5\xabn\xc5\xb3 atidav\xc4\x97 mokyti \xc5\xbdakui Lomelenui, Saint-Jacques-la-Boucherie ba\xc5\xbeny\xc4\x8dios (nei\xc5\xa1likusi) vargonininkui. \xc5\xa0arlis Kuperenas buvo vargonininku Sen \xc5\xbderv\xc4\x97 (Saint Gervais) ba\xc5\xbeny\xc4\x8dioje ir jos taryba nusprend\xc4\x97, kad s\xc5\xabnus u\xc5\xbeims t\xc4\x97vo viet\xc4\x85, o iki jis sulauks pilnametyst\xc4\x97s bus samdomas laikinas vargonininkas. \xc5\xbd. Tomelenas buvo garsus to meto vargonininkas ir jo mokomas F. Kuperenas taip pat tapo puikiu muzikantu. 1685 m. jis buvo pasamdytas vargonininku Sen \xc5\xbderv\xc4\x97 ba\xc5\xbeny\xc4\x8dioje su 300 livr\xc5\xb3 alga ir 1689 m. jam suteiktas b\xc5\xabstas bei alga pakelta iki 400 livr\xc5\xb3, tiek kiek mok\xc4\x97ta anks\xc4\x8diau jo t\xc4\x97vui. 1689 m. jis ved\xc4\x97 Marij\xc4\x85 An\xc4\x85 Anso, 1690 m. jiems gim\xc4\x97 pirmasis vaikas, dukt\xc4\x97 Marija Madlen. Tuo pat metu F. Kuperenas prad\xc4\x97jo ra\xc5\xa1yti ir platinti pirm\xc4\x85sias savo muzikines kompozicijas, skirtas vargonams. 1693 m. vienas i\xc5\xa1 karali\xc5\xa1k\xc5\xb3j\xc5\xb3 vargoninink\xc5\xb3 post\xc5\xb3 Versalyje tapo laisvas ir F. Kuperen\xc4\x85 tarp kit\xc5\xb3 kandidat\xc5\xb3 pasirinko karalius Liudvikas XIV. Jo alga \xc5\xa1iame poste buvo 600 livr\xc5\xb3. 1694 m. jis paskirtas karaliaus vaik\xc5\xb3 klavesino mokytoju ir iki 1706 m. mok\xc4\x97 akomponavimo ir kompozicijos Burgundijos hercog\xc4\x85. 1695 m. jis pamin\xc4\x97tas pirmos klas\xc4\x97s vargon\xc5\xb3 ir klavesino mokytoju. 1701 m. \xc5\xbeurnale Mercure galant pamin\xc4\x97ta, kad jis grojo koncertuose Orleano hercogo ir karali\xc5\xa1kuosiuose r\xc5\xabmuose._NEWLINE_F. Kuperenas gars\xc4\x97jo ir buvo gerbiamas klavesininkas. Jam buvo suteiktas riteryst\xc4\x97s rangas ir jis pasira\xc5\xa1in\xc4\x97jo savo vard\xc4\x85 su kavalieriaus (\xc5\xa1evalj\xc4\x97) titulu, pavyzd\xc5\xbeiui, 1705 m. ant dukt\xc4\x97s Margaritos Antuanet\xc4\x97s krik\xc5\xa1to liudijimo. 1707 m. jam gim\xc4\x97 tre\xc4\x8diasis ir paskutinis vaikas, s\xc5\xabnus Nikolia Luji, kuris mir\xc4\x97 k\xc5\xabdikyst\xc4\x97je. Kaip kompozitorius, F. Kuperenas labiausiai pagars\xc4\x97jo k\xc5\xabriniais klavesinui, kuri\xc5\xb3 siuitos buvo publikuotos keturiose knygose 1713\xe2\x88\x921730 metais. Kiti kompozitoriai dedikavo savo publikacijas jam. 1717 m. F. Kuperenas tapo pirmuoju karaliaus Liudviko XV klavesinininku, ta\xc4\x8diau jau tuo metu jo sveikata prad\xc4\x97jo prast\xc4\x97ti. Greitai jis atsisak\xc4\x97 vis\xc5\xb3 tur\xc4\x97t\xc5\xb3 post\xc5\xb3: papra\xc5\xa1\xc4\x97 karaliaus, kad jo klavesininko postas pereit\xc5\xb3 jo dukteriai Margaritai Antuanetei ir 1723 m. par\xc5\xabpino, kad \xc4\xaf vargonininko post\xc4\x85 Sen \xc5\xbderv\xc4\x97 ba\xc5\xbeny\xc4\x8dioje b\xc5\xabt\xc5\xb3 priimtas pusbrolis Nikolia Kuperenas. Savo posto atsisakym\xc4\x85 jis motyvavo tuo, kad nebegali u\xc5\xbelipti \xc4\xaf savo viet\xc4\x85 prie vargon\xc5\xb3. Jis nebepaj\xc4\x97g\xc4\x97 1724 m. pri\xc5\xbei\xc5\xabr\xc4\x97ti savo ketvirtosios knygos paruo\xc5\xa1imo publikavimui. Po ilg\xc5\xb3 sunki\xc5\xb3 met\xc5\xb3 Fransua Kuperenas mir\xc4\x97 1733 m. rugs\xc4\x97jo 12 d. Pary\xc5\xbeiuje, buvo palaidotas \xc5\xa0v. Juozapo ba\xc5\xbeny\xc4\x8dioje. Jo k\xc5\xabriniai klavesinui pasi\xc5\xbeym\xc4\x97jo pranc\xc5\xabzi\xc5\xa1kos muzikos ypatybi\xc5\xb3 vienijimu su itali\xc5\xa1kosios mokyklos bruo\xc5\xbeais. Jis buvo ypa\xc4\x8d paveiktas A. Korelio ir i\xc5\xa1platino Pranc\xc5\xabzijoje itali\xc5\xa1k\xc4\x85 trio sonatos form\xc4\x85. Jis taip pat yra suk\xc5\xabr\xc4\x99s kamerin\xc4\x97s muzikos koncert\xc5\xb3 ir religini\xc5\xb3 k\xc5\xabrini\xc5\xb3 (Le\xc3\xa7ons de t\xc3\xa9n\xc3\xa8bres, 1715).'